কবি আবদুস সাত্তারকে, তাঁর জীবদ্দশায় তো বটেই, তাঁর মৃত্যুর পরও কেউ কেউ তাঁকে নেহায়েত এক আটপৌরে লেখক বলে বিবেচনা করেন। সন্দেহ নেই, এটা ‘অতি দেখার’ একটি কুফল। যারা অতি দেখতে অভ্যস্ত, তাদের দৃষ্টিতে কেবল নিজেরাই ‘শ্রেষ্ঠ’ এবং ‘মহান’। আর তাদের চারপাশের সবাই ‘গৌণ’ কিংবা ‘মাইনর’। আমাদের দেশের কতিপয় বয়স্ক লেখক-কবি, পণ্ডিত ও সমালোচক তাদের আলোচনা ও লেখায় প্রায়ই একধরনের নেতিবাচক উষ্মা প্রকাশ করে থাকেন। তাদের এই মনোভঙ্গি যতটা না বিশ্লেষণাত্মক, তার চেয়েও অনেক বেশি স্বভাবগত ঈর্ষাপরায়ণতা। লক্ষণীয় বিষয় হল-কবি আবদুস সাত্তারকেও দেখেছি সেইসব হিংসুটে কিংবা ভয়ঙ্কর কিছু কবি-লেখক, সমালোচক দ্বারা আক্রান্ত হতে। সম্ভবত তিনি এটা ভালভাবে জানতেন এবং তাদের বিষাক্ত নখরের থাবায় হয়তোবা জর্জরিত হয়েই একদা উচ্চারণ করেছিলেন : ‘‘আমি আমার জাত-ভাইদের বড় ভয় করি।’’